Det er et halvt år siden, Danmark blev lukket ned på grund af coronavirus. Her er nogle af de konsekvenser, pandemien har haft i Nordjylland.

Fredag er det præcis et halvt år siden, statsminister Mette Frederiksen trådte op på talerstolen med et budskab, der ville få indflydelse på alle danskeres hverdag. Offentligt ansatte blev sendt hjem, elever på alle uddannelsesinstitutioner skulle fjernundervises, kulturelle tilbud blev lukket ned, og danskerne blev opfordret til at blive hjemme, holde afstand og bruge håndsprit. Se et klip fra det historiske pressemøde her: Men hvordan har coronavirus så påvirket nordjyderne – hvilke konsekvenser har pandemien haft, og hvilke erfaringer har vi fået? Det ser vi nærmere på i denne artikel. Lettelse ved Sol og Strand Ved Sol og Strand Feriehusudlejning kom coronakrisen som et kæmpe slag. Den nordjyske virksomhed måtte i marts fyre 16 medarbejdere og hjemsende 70 personer. Lukkede grænser og lavere efterspørgsel medførte et stort tab i antallet af udenlandske feriegæster, som normalt udgør 75 procent af de årlige bookinger. Nu – et halvt år efter – er der lettelse og optimisme ved bureauet. - Det er gået over al forventning. Da grænserne blev åbnet i juni, var det med kæmpe effekt, siger administrerende direktør Per Dam. Faktisk går det nu så godt, at Sol og Strand kun er 0,4 procent under antallet af bookinger på samme tidspunkt sidste år, når de ser frem mod bookingerne i efterårssæsonen. - Vi er lettede, og kystturismen er sluppet nådigt, siger Per Dam. Samtidig tyder det på, at danskerne har haft en god oplevelse med at holde ferie i Danmark. I hvert fald er der allerede nu flere bookinger til næste år end normalt. Hør mere her: En helt ny skoledag På uddannelsesinstitutioner har elever og lærere måttet omstille sig til helt nye måder at undervise og blive undervist på. Fra hjemmekontorerne blev der undervist i alt fra matematik til engelsk, og eksamenskarakterer blev for manges vedkommende skiftet ud med årskarakterer. - Det har været været en kæmpe opgave at skulle omstille sig og skabe en ny skoledag i nye rammer, siger skoledistriktslederen i Dronninglund og Asaa, Steen Jensen. Han fortæller, at de mange erfaringer fra coronanedlukningen er noget, man på skolerne vil bruge fremover. Blandt andet vil man i Dronninglund og Asaa fortsætte med at undervise eleverne ude, når det giver mening, ligesom man vil fastholde mindre, strukturerede legegrupper. - Det har været med til at skabe bedre trivsel hos eleverne, siger Steen Jensen. Katastrofeår i Aalborg Lufthavn – men rejselysten er der stadig Nedlukningen havde store konsekvenser for flytrafikken overalt i verden. 13. marts var beskeden fra Udenrigsministeriet, at alle ikke-nødvendige rejser i hele verden frarådes, og selvom rejserestriktionerne er blevet lempet siden da, er hverdagen stadig langt fra normal i Aalborg Lufthavn et halvt år efter nedlukningen. Det fik Aalborg Lufthavn til at fyre 92 ud af 282 medarbejdere i august – en måned med en samlet tilbagegang i antallet af passagerer på 55,7 procent. - Sammenlignet med sidste år er det her halve år katastrofalt. Allerværst var i april, hvor vi i en periode på 14 dage slet ikke have nogen flyvninger udover små privatfly, siger Søren Svendsen. Nu – seks måneder efter, at Mette Frederiksen annoncerede nedlukningen på det famøse pressemøde 11. marts – er 45 procent af trafikken tilbage i Aalborg Lufthavn. Frygten i lufthavnen var, at nordjyderne ikke havde mod på igen at rejse ud, når rejserestriktionerne blev lempet. Men indtil videre har rejselysten været intakt. - Lige så snart, der åbnes en charterrute, så er vores erfaring, at folk rigtig gerne vil afsted. I sidste uge havde vi tre afgange næsten udsolgt, siger Søren Svendsen. Søren Svendsen fortæller, at coronakrisen har lært lufthavnens medarbejdere at løse opgaver med færre ressourcer. Og så har krisen givet nye, gode vaner i forhold til hygiejne, som Søren Svendsen forestiller sig, at man vil fortsætte med – også når lufthavnen er på den anden side af pandemien. Færre kunder, men større forbrug Pressemødet 11. marts var knap nok slut, før kunder begyndte at strømme til i dagligvarebutikker for at købe især toiletpapir og dåsemad – på trods af statsministerens udmelding om, at der var mad nok i butikkerne. Ved Netto i Nørresundby var TV2 Nord forbi med et kamerahold om aftenen: Også i Bilka i Skalborg var der lange køer, og hamstringen bekymrede fødevareminister Mogens Jensen, der sagde sådan til TV2: - Der er ikke mangel på noget. Folk gør situationen meget værre, hvis man hamstrer. Det er der ingen grund til. I Metropol i Hjørring måtte de fleste butikker lukke ned i en længere periode. Kun dagligvarebutikkerne holdt åbent. - Det var voldsomt trist i de måneder, vi var lukket ned, at se hvordan det hele var tomt, siger Jane Melgaard Olesen, der er marketingmanager i Metropol. Hun fortæller, at kunderne har ændret adfærd under coronanedlukningen. Blandt andet kommer de i mindre grupper, og det betyder, at der samlet set har været færre kunder i Metropol. Det har dog vist sig ikke at have betydning for omsætningen. - De kunder, der kommer, køber mere, så omsætningen er status quo. Det er dejligt, og vi er ved at være godt med igen, siger Jane Melgaard Olesen. Hun tror på, at nogle af erfaringerne fra coronakrisen vil få indflydelse på nordjydernes shoppeadfærd i fremtiden. - Jeg tænker, at sådan noget som spritstandere er kommet for at blive, siger hun. Nordjyderne kastede sig over gør det selv-projekter Ved Solsidens Maler & Farvehandel i Nørresundby har coronavirus ikke haft konsekvenser – faktisk tværtimod. Nedlukningen betød, at mange danskere pludselig var hjemme med løn, og det gav tid til at ordne diverse gør det selv-projekter. Derfor var der travlt i blandt andet byggemarkeder – og altså også ved farvehandlen i Nørresundby. - Det er gået helt forrygende fra den dag, hun meldte det ud. Folk er væltet ind, siger indehaver Karsten Guldborg. Efteråret 2019 var desuden et regnfuldt efterår, og det betød, at sæson for at give træbeskyttelse var udeblevet. Derfor var det især træbeskyttelse, der gik som varmt brød ved Solsidens Maler & Farvehandel. - Vores omsætning blev fordoblet i månederne med coronanedlukning, siger Karsten Guldborg.